Я спяваю, ты спявай!
*Авяр’ян Дзеружынскі*

Я спяваю, ты спявай.

Я люблю свой родны край,

Край азёраў і крыніц,

Поўны цудаў, таямніц.

Нівы, звонкія лясы.

Пахнуць мёдам верасы.

Баравік сядзіць, мацак[[1]](#footnote-1),

Не паднімеш аніяк.

А над рэчкаю ў бары

Ладзяць хату два бабры,

I гняздзечка пліска[[2]](#footnote-2) ўе —

Будуць дзетачкі ў яе.

Я спяваю, ты спявай.

Я люблю свой родны край

I ад сэрца гавару:

«Дарагая Беларусь!»

1. *Маца́к* — здаровы, моцны. [↑](#footnote-ref-1)
2. *Плі́ска* — невялікая пералётная птушка атрада вераб'іных з доўгім і вузкім хвастом. [↑](#footnote-ref-2)